laion/Wikipedia-Exotic huggingface dataset:
ბორდერ-ტერიერი

ბორდერ-ტერიერი (ინგლ. Border teriér) — ძაღლის ჯიში, გამოყვანილია დიდ ბრიტანეთში XVIII საუკუნეში. ამ ჯიშის ზუსტი წარმოშობა უცნობია. არსებობს მტკიცებულება, რომ გარეგნულად დღევანდელი ძაღლისგან მცირედ განსხვავებული ბორდერ-ტერიერები ცხოვრობდნენ ინგლისისა და შოტლანდიის საზღვარზე XVII საუკუნეში. უეშმაკო და პირდაპირი ბორდერ-ტერიერი საკმაოდ პატარაა, რომ შეუძლი, მელას სულ პატარა სოროში შეჰყვეს და ამავე დროს იმდენად სწრაფია, რომ არ ჩამორჩეს ცხენზე ამხედრებულ მონადირეს. როგორც საგამოფენო ძაღლმა, მან ვერ მიაღწია სხვა ტერიერების მსგავს პოპულარობას, ამიტომ შეინარჩუნა თავისი პირველადი ექსტერიერი და დღევანდელი დანიშნულება. წყალგაუმტარი ბალანი საიმედოდ იცავს უამინდობისგან, გრძელი ფეხები და ამტანობა საშუალებას აძლევს დიდხანს შეინარჩუნოს შრომისუნარიანობა. კარგი ხასიათის გამო, ბორდერი კარგად ეწყობა ოჯახს. ის კარგად ეგუება ქალაქის პირობებში ცხოვრებას და სიცივეს. მისი ბალნის შეფერილობა შეიძლება იყოსღვიძლისფერი, ყავისფერი-წითლით, ცისფერი-ჟღალით, ნაცრისფერი-თეთრით. ბორდერ-ტერიერს აქვს მცირე V-სახის ყურები, სწორი წინა ფეხები, განიერი თავი მოკლე დრუნჩით, ძლიერი უკანა ფეხები, უხეში, ხშირი ბალანი. მუქ თვალებს ყურადღებიანი გამოხედვა ახასიათებთ. ვიკისაწყობში არის გვერდი თემაზე: ბორდერ-ტერიერი Border Terrier Club of America - BTCA Border Terrier Canada Border Terrier Show Results in the U.K. Border Terrier in Poland დაარქივებული 2019-07-22 საიტზე Wayback Machine.
ოკა

ოკა (რუს. Ока) — მდინარე რუსეთის ევროპულ ნაწილში, ვოლგის მარჯვენა შენაკადი. სიგრძე 1500 კმ, აუზის ფართობი 245 ათასი კმ². სათავე აქვს შუა რუსეთის მაღლობის ცენტრალურ ნაწილში. მიედინება განიერ ხეობაში, ჩრდილოეთიდან უვლის ჩრდილოეთ რუსეთის მაღლობს, ქვემოთში გადის მეშჩორაზე. მურომთან ჭალის სიგანე 20 კმ აღწევს. კალაპოტი დაკლაკნილია. ოკის მთავარი შენაკადებია: მარცხენა — უგრა, ნარა, მოსკოვი, კლიაზმა; მარჯვენა — უპა, პრონია, მოქშა და სხვა. ოკა შერეული საზრდოობის მდინარეა. აპრილ-მაისში ოკამ წყალდიდობა იცის ზემოთში, შემოდგომაზე — წვიმით გამოწვეული წყალმოვარნდები. იყინება ზემოთში ნოემბერ-იანვრის დასაწყისში, ქვემოთში — ოქტომბერ-დეკემბერში. ყინულძვრა ზემოთში მარტ-აპრილშია, ქვემოთში — მაისის დასაწყისამდე. სანაოსნოა ქალაქ ჩეკალინიდან (1200 კმ). რიაზანს ზემოთ ოკა დარაბვულია. ოკის ნაპირზეა ქალაქები: ორიოლი, კალუგა, სერპუხოვი, კაშირა, კოლომნა, რიაზანი, პავლოვი და სხვა. წყლის საშუალო ხარჯი ორიოლთან 18,8 მ³/წმ, შესართავთან — 1300 მ³/წმ, მაქსიმალური — შესაბამისად 2100 მ³/წმ და 20000 მ³/წმ. ოკა — სტატია დიდი რუსული ენციკლოპედიიდან (რუსული)
ჰოვავარტი

ჰოვავარტი (გერმ. Hovawart) — ძაღლის ჯიში, გამოყვანილი გერმანიაში შუა საუკუნეები/XX საუკუნეში. მოდარაჯე ძაღლი „Hofwarth“ პირველად ნახსენებია 1220 წელს ეიკე ფონ რეპგოვის ნაწარმოებში. XV საუკუნით დათარიღებულ წყაროებში აღწერილია და გამოსახულია ძაღლები, რომლებიც ქურდებს ეძებენ. თანამედროვე ჰოვავარტი XX საუკუნეში აღდგენილი უძველესი მოდარაჯე ძაღლია. ჰოვავარტი არის XX საუკუნის გერმანელი სელექციონერების მუშაობის კლასიკური ნიმუში. ენთუზიასტების ჯგუფი ცდილობდა აღედგინა შუა საუკუნეების მოდარაჯე ძაღლი და ამ მიზნით გამოიყენეს გერმანიის მთიანი რაიონების (შვარცვალდი და ჰარცი) ფერმებიდან საგანგებოდ გადარჩეული მოდარაჯე ძაღლები, ასევე, როგორც ჩანს, გამოიყენეს უნგრული კუვასი, გერმანული ნაგაზი და ნიუფაუნდლენდი. ამ მუშაობის შედეგად მიიღეს ეს მუშა ჯიში, რომელიც პირველად დარეგისტრირდა 1936 წელს. ჰოვავარტი ურთიერთობაში თავშეკავებული, თუმცა ოჯახის სასიამოვნო ძაღლია. იშვიათად, მაგრამ მაინც, ჯიშის ზოგიერთ წარმომადგენელს კბენისკენ აქვს მიდრეკილება. ჰოვავარტი ადვილად იწვრთნება, კარგად უძლებს სიცივეს, ადვილად ეგუება სხვა ძაღლებს და ბავშვებს. კარგი მოდარაჯეა. აქვს სამკუთხა ყურები, ძლიერი, სწორი, წინა ფეხები, ძლიერი, ფართო თავი. ბალნით დაფარული გრძელი კუდი. ჰოვავარტი (რუსული) ვიკისაწყობში არის გვერდი თემაზე: ჰოვავარტი
ფილა ბრაზილეირო

ფილა ბრაზილეირო (პორტ. Fila brasileiro) — ძაღლის ჯიში, გამოყვანილი ბრაზილიაში XIX საუკუნეში. ეს ძლიერი მასტიფი ორი ადგილობრივი ბრაზილიური ჯიშის ერთ-ერთი წარმომადგენელია. ის მიიღეს ესპანური და პორტუგალიური მასტიფების და ბლადჰაუნდების შეჯვარებით დაკარგული შინაური ცხოველების მოსაძებნად და სანადიროდ. ფილა ბრაზილეირო ძლიერი, შთამბეჭდავი გარეგნობის მქონე ძაღლია და პატრონის მიმართ ერთგულებით გამოირჩევა, თუმცა ზოგჯერ ეჭვით უყურებს უცნობებს. ბლადჰაუნდთან მას აერთიანებს გრძელი დრუნჩი, დანაოჭებული კანი და მეძებრის შესანიშნავი თვისებები. როდესაც ფილა ბრაზილეირო ნადირს მიაგნებს, თავს არ ესხმის, არამედ მონადირეს ელოდება. ამ შესანიშნავმა თვისებამ ძალიან გაზარდა ფილა ბრაზილეიროს პოპულარობა ბრაზილიაში მონობის დროს, იმიტომ რომ მათ შეეძლოთ პატრონთან გაქცეული მონების დაუზიანებლად დაბრუნება. ფილა ბრაზილიეროს გარეგნობამ და მისმა მუშა თვისებებმა განაპირობა მისი გავრცელება ჩრდილოეთ ამერიკასა და ევროპაში, თუმცა ზოგიერთ ქვეყანაში ეს ჯიში აკრძალულია პოტენციური აგრესიულობის გამო. ფილა ბრაზილეიროს აქვს ძლიერი, სწორი ზურგი, ძალიან სქელი კისერი. ბალანი მოკლეა, ხშირი, გლუვი და რბილი. შეიძლება მრავალნაირი შეფერილობის იყოს. ძნელად ეგუება ქალაქის პირობებს და ბავშვებს. კარგად იტანს სიცივეს და სიცხეს, კარგი მოდარაჯეა. ფილა ბრაზილეირო დაარქივებული 2013-04-17 საიტზე Wayback Machine. (ინგლისური) ვიკისაწყობში არის გვერდი თემაზე: ფილა ბრაზილეირო
Headlights (ემინემის სიმღერა)

"Headlights" — ამერიკელი რეპერ ემინემის სიმღერა და სინგლი, გამოცემული 2014 წელს. ჩაწერილია ჯგუფ Fun-ის ლიდერ ნეიტ რუესის მონაწილეობით. იგი შეტანილია ემინემის ალბომში The Marshall Mathers LP 2 (2013). სიმღერაში ემინემი ბოდიშს უხდის თავის დედას, დები მეზერსს, რომელსაც იგი ხშირად დასცინოდა საკუთარ სიმღერებში. ↑ Tardio, Andres. (October 30, 2013) Eminem Apologizes To His Mother On "Headlights" | Get The Latest Hip Hop News, Rap News & Hip Hop Album Sales. HipHop DX. ციტირების თარიღი: November 22, 2013.
ეშ-შარკია

აღმოსავლეთი პროვინცია (არაბ. الشرقية ash-Sharqīyah ) — საუდის არაბეთის უდიდესი პროვინცია. პროვინციის დედაქალაქია ქალაქი დამამი, სადაც პროვინციის მოსახლეობის უმეტესობა ცხოვრობს და განთავსებულია მთავრობა. პროვინციის ახლანდელი მმართველია საუდის რაბეთის პრინცი საუდ ბინ ნაიეფი. აღმოსავლეთ პროვინციაზე მოდის საუდის არაბეთის ნავთობის წარმოების უდიდესი წილი. პროვინციაში მდებარეობს ასევე ქალაქი ელ-ჯუბაილი, რომელიც არის ქიმიური წარმოების ცენტრი. მისი სპარსეთის ყურეში მდებარეობის გამო ელ-ჯუბაილი ასევე ტურისტული ცენტრიცაა. ტურისტების უმეტესობა არიან სპარსეთის ყურის გარშემო არსებული სახელმწიფოებიდან. პრე-ისლამური პერიოდიდან 1521 წელს ოსმალოების მიერ დაპყრობამდე რეგიონს ეწოდებოდა ბაჰრეინი. ოსმალების მმართველობის დროს მთელი რეგიონი ცნობილი იყო როგორც ელ-ჰასა. ოსმალეთის იმპერიის დაშლის შემდეგ რეგიონს დაეპატრონა საუდების დინასტია. ბევრ არაბულ საისტორიო წიგნში რეგიონი მოხსენიებულია როგორც ქატიფი და ჰასა(الأحساء و القطيف), რადგან რეგიონის ყველაზე ცნობილი ანტიკური ქალაქებია: ელ-ქატიფი და ელ-ჰასა. დანარჩენი ქალაქების უმეტესობა აშენებულია XX საუკუნეში, მათ შორის დედაქალაქი დამამი და ხობარი. მოსახლეობის 4.1 მილიონიდან 1.2 მილიონი არის უცხოელი, რაც სრული მოსახლეობის 29%-ს შეადგენს. მოსახლეობის უმეტესობა წარმოადგენს სუნიტს, ხოლო უმცირესობა არის შიიტს რომლებიც ძირითადად ცხოვრობენ ელ-ქატიფში. ბდულ მუშინ ბინ აბდულა ელ ჯილუვი (?-1985) მუჰამად ბინ ფაჰდი (1985-2013) საუდ ბინ ნაიეფი (2013-დღემდე) ელ-ქატიფი (القطيف) - მსხვილი ოაზისი სპარსეთის ყურის სანაპირო ზოლით. ხობარი (الخبر) - მსხვილი კომერციული ცენტრი. დაჰრანი (الظهران) - ნავთობის ინდუსტრიის ცენტრი. დამამი (الدمام) - პროვინციის დედაქალაქი და საუდის არაბეთის სიდიდით V ქალაქი. ელ-ჰასა (الأحساء) - მსოფლიოს უდიდესი ოაზისი. ელ-ჯუბაილი (الجبيل) - შუა აღმოსავლეთის უმსხვილესი ინდუსტრიული ცენტრი. საუდის არაბეთის ადმინისტრაციული დაყოფა ელ-ჰასა ელ-ქატიფი აღმოსავლეთი არაბეთი ↑ Riyadh most populous Saudi city, Makkah most populous province. Arab News. ციტირების თარიღი: 2014-04-17.
ეროვნული სტადიონი (ბრაზილია)

მანე გარინჩას სახელობის ეროვნული სტადიონი (პორტ. Estádio Nacional Mané Garrincha) — სტადიონი ბრაზილიის დედაქალაქ ბრაზილიაში. ძირითადად გამოიყენება საფეხბურთო მატჩებისთვის. სტადიონი იტევს 68,009 მაყურებელს. სტადიონი გაიხსნა 1974 წელს და ატარებს ცნობილი ბრაზილიელი ფეხბურთელის, გარინჩას სახელს. არენის თავდაპირველი ტევადობა 45,200 იყო. 2010-2013 წლებში სტადიონს რეკონსტრუქცია ჩაუტარდა. შეგიძლიათ იხილოთ მედიაფაილები თემაზე „ეროვნული სტადიონი“ ვიკისაწყობში. ოფიციალური საიტი. ↑ Estadio Nacional de Brasilia, Brasilia ინგლისური. დაარქივებულია ორიგინალიდან — 2014-06-09.
რედბონ-კუნჰაუნდი

რედბონ-კუნჰაუნდი (ინგლ. Redbone Coonhound) — ძაღლის ჯიში, გამოყვანილი აშშ-ში XIX საუკუნეში. ჯიშს, შესაძლოა ეს სახელი დაერქვა ტენესელი პიტერ რედბონის პატივსაცემად, თუმცა ძირითადად ამ ჯიშს ჯორჯიაში აშენებდნენ. მიუხედავად იმისა, რომ ზოგიერთ რედბონს ფეხებზე, სახეზე და მკერდზე ცოტაოდენიც ფეხებზე თეთრი ბალანი აქვს, იგი ერთადერთი ერთფეროვანი კუნჰაუნდია. ყველა კუნჰაუნდი მონადირეა და მისი გაწვრთნა არ არის რთული. სხვა კუნჰაუნდების მსგავსად რედბონი ყურადღებიანი და აქტიურია, შეუძლია იმუშაოს ნებისმიერ ამინდში და ნებისმიერ ნიადაგზე. რედბონ-კუნჰაუნდის ბალნის შეფერილობა შეიძლება იყოს მოწითალო-ჟღალით, ჟღალი-თეთრით. კარგად ეგუება სიცხეს და სიცივეს. სჭირდება დამატებითი ფიზიკური დატვირთვა. ვიკისაწყობში არის გვერდი თემაზე: რედბონ-კუნჰაუნდი UKC breeds დაარქივებული 2008-02-19 საიტზე Wayback Machine. AKC breeds დაარქივებული 2012-08-19 საიტზე Wayback Machine.
გერჰარდ მერკატორი

გერჰარდ მერკატორი (ლათ. Gerhardus Mercator; დ. 5 მარტი, 1512, რუპელმონდე — გ. 2 დეკემბერი, 1594, დუისბურგი) — ფლამანდიელი კარტოგრაფი. ლევენის უნივერსიტეტის დამთავრების შემდეგ იგი ამზადებდა ზუსტ ოპტიკურ ხელსაწყოებს და სცემდა რუკებს, გარდა ამისა, ასწავლიდა გეოგრაფიასა და ასტრონომიას. იყო გეოგრაფისა და გრავიორის რენიერ ფრიზიუს გემას მოწაფე. 1537 წელს გამოუშვა 6 ფურცელზე არსებული პალესტინის რუკა, ხოლო 1538 წელს — მსოფლიოს რუკა. ამ ორმა ნამუშევარმა მერკატორს სახელი მოუხვეჭა როგორც გამოჩენილ კარტოგრაფს, შესაბამისად, მას შეუკვეთეს ფლანდრიის რუკა, რომელიც მან 1540 წელს შეადგინა. მომდევნო წელს, საღვთო რომის იმპერიის იმპერატორმა კარლ V-მ მერკატორს დაავალა ასტრონომიული ხელსაწყოების კრებულის დამზადება. 1541 წელს მან დედამიწის გლობუსი შექმნა, 10 წლის შემდეგ — მთვარის გლობუსი და 1552 წელს ისინი კარლ V-ს აჩუქა. 1552 წელს წავიდა ემიგრაციაში დუისბურგში. არსებული კარტოგრაფიული მასალის კრიტიკული ანალიზის საფუძველზე მერკატორმა წამოაყენა რუკის შედგენის ახალი მათემატიკურად დასაბუთებული პრინციპები, კერძოდ, რამდენიმე კარტოგრაფიული პროექცია, რომელთაგან ყველაზე მეტად ცნობილია მსოფლიო რუკის ცილინდრული ტოლკუთხა პროექცია (1569), ეგრეთ წოდებული მერკატორის პროექცია, რომელმაც საყოველთაო აღიარება მოიპოვა. მერკატორის პროექცია გამოირჩევა იმით, რომ რუკებზე კუთხეები და ფორმები დაუმახინჯებელია, ხოლო მანძილი შენარჩუნებულია მხოლოდ ეკვატორზე. ამჟამად, იგი გამოიყენება საზღვაო სანავიგაციო და აეროსანავიგაციო რუკების შედგენისათვის. თუმცა, თანამედროვე ისტორიულ-კარტოგრაფიული კვლევების შედეგად, დადგინდა, რომ ასეთი პროექცია გამოიყენებოდა ჯერ კიდევ 1511 წელს, ფართო გამოყენება მან ჰპოვა მხოლოდ მერკატორის წყალობით. მერკატორმა გამოთვალა აგრეთვე დედამიწის მაგნიტური პოლუსის კოორდინატები. მერკატორის მთავარი შრომაა ევროპული ქვეყნების რუკების კრებული, რომელსაც უწოდა „ატლასი“ (გამოიცა 1595 წელს, სიკვდილის შემდეგ). მის შესავალ ნაწილში მერკატორი ეხება გეოგრაფიის საგანსა და ამოცანებს. 1544 წელს მერკატორი, რომელიც თანაუგრძნობდა პროტესტანტებს, დააპატიმრეს და ერესში დასდეს ბრალი, თუმცა მალევე გაათავისუფლეს. 1544 წელს მერკატორმა 15 ფურცელზე გამოაქვეყნა ევროპის რუკა. მასზე პირველად და ზუსტად იყო ნაჩვენები ხმელთაშუა ზღვის მოხაზულობა. 1563 წელს შეადგინა ლოთარინგიის რუკა, ხოლო 1564 წელს — ბრიტანეთის კუნძულების რუკა 8 ფურცელზე. 1569 მერკატორმა გამოაქვეყნა „ქრონოლოგია“ (Chronologia) — ასტრონომიული და კარტოგრაფიული ნამუშევრების მიმოხილვა. 3 წლის შემდეგ 15 ფურცელზე გამოუშვა ევროპის ახალი რუკა, ხოლო 1578 წელს პტოლემეს გეოგრაფიის ახალი გამოცემისთვის გრავირებული რუკები, შემდეგ ატლასზე შეუდგა მუშაობას. ატლასის პირველი ნაწილი გამოიცა 1585 წელს, მეორე 1590 წელს, ხოლო მესამე გამოიცა მერკატორის გარდაცვალების შემდეგ, 1595 წელს. ტერმინი „ატლასი“ პირველად შემოგვთავაზა მერკატორმა რუკების კრებულების აღსანიშნავად. გერჰარდ მერკატორი — სტატია დიდი რუსული ენციკლოპედიიდან (რუსული) გერჰარდ მერკატორი — კოლიერის ენციკლოპედია (რუსული) გერჰარდ მერკატორი — სტატია ენციკლოპედია ბრიტანიკიდან (ინგლისური)
ბერგამასკო

ბერგამასკო (იტალ. Cane da pastore bergamasco) — ძაღლის ჯიში, გამოყვანილი იტალიაში ანტიკურ ხანაში. ორი ათასი წლის წინათ რომაელებმა აღწერეს იდეალური მეცხვარე ძაღლი — „ისე სწრაფი არაა, როგორიც მონადირე ძაღლები არიან, და არც ისე ძლიერი, მაგრამ საკმაოდ მოძრავი და უშიშარი იმისთვის, რომ მგელი დააფრთხოს და სდიოს“. დღესაც კი ბერგამასკო, რომელსაც ეს სახელი ჩრდილოეთ იტალიაში მდებარე ბერგამოსისგან ერგო, აკმაყოფილებს ამ მოთხოვნებს. გარეგნულად და ტემპერამენტით ბერგამასკო გამძლე, ნაკლებმომთხოვნი ძაღლია და ძალიან ჰგავს ბრიარს. თუმცა მაშინ როდესაც ბრიარები საფრანგეთში და მის ფარგლებს გარეთ პოპულარობა მოიპოვეს, ბერგამასკო თითქმის უცნობი დარჩა როგორც იტალიაში, ასევე სხვა ქვეყნებში და პერიოდულად გადაშენების პირას დგება. დამახასიათებელი ბალანი სიცივისა და უამინდობისგან, ასევე შინაური ცხოველების ჩლიქებისგან იცავს ამ შესანიშნავ მუშა ძაღლებს. ბერგამასკო ძნელად ეგუება ქალაქის პირობებში ცხოვრებას. ასევე ვერ ეგუება სხვა ძაღლებს. გრძელი ბალანი მთელ სხეულს ფარავს, მათ შორის თათებს და თავს. ბერგამასკო (ინგლისური) ბერგამასკო — akc.org (ინგლისური) ვიკისაწყობში არის გვერდი თემაზე: ბერგამასკო
ბერის კანონი

ბერის კანონი — დებულება, რომელიც ხსნის მდინარეების მიერ ჩრდილოეთ ნახევარსფეროში მარჯვენა ნაპირის, ხოლო სამხრეთ ნახევარსფეროში მარცხენა ნაპირის გამორეცხვის მიზეზებს. ეს მოვლენა, რომელიც კარლ ბერმა დედამიწის ბრუნვის გავლენით ახსნა (1857), უფრო მკვეთრად არის გამოსახული მერიდიანული მიმართულების მდინარეებზე. ცნობილია, რომ მბრუნავ სისტემაში წინსვლითი მოძრაობის დროს სხეული კორიოლისის აჩქარებას განიცდის. დედამიწის ზედაპირის φ განედზე წყლისა და ჰაერის ნაკადის υ სიჩქარით მოძრაობისას ეს აჩქარება ტოლია 2w υ sin φ (სადაც w დედამიწის ბრუნვის კუთხური სიჩქარეა) და ჩრდილოეთ ნახევარსფეროში ბრუნვის სიჩქარისადმი მიმართულია მარჯვნივ, ხოლო სამხრეთ ნახევარსფეროში — მარცხნივ. კორიოლისის აჩქარება ეკვატორზე ნულის ტოლია, პოლუსებთან მაქსიმალურია. ამდენად ბერის კანონი საშუალო და მაღალ განედებზე უფრო მკვეთრად ვლინდება. ბერის კანონის ეფექტი მოძრავი წყლის მასის პირდაპირპროპორციულია და მხოლოდ დიდი მდინარეების კალაპოტებში ჩანს კარგად. ნაპირის გამორეცხვა დამოკიდებულია აგრეთვე ადგილის დახრილობაზე, კალაპოტის გეოლოგიურ აგებულებასა და სხვა ფაქტორებზე. ბერის კანონის დამადასტურებელი მაგალითებია მდინარეების დნეპრის, დონის, ვოლგის, ობის, ირტიშის, ლენის ნაპირების ხასიათი. მათ აქვთ მაღალი მარჯვენა და დაბალი მარცხენა ნაპირი. სამხრეთ ნახევარსფეროში ციცაბო მარცხენანაპირიან მდინარეებს ვხვდებით სამხრეთ ამერიკასა და ახალ ზელანდიაში. კარლ ბერი მდინარე ↑ გეომორფოლოგიური ლექსიკონი, თბილისი, „ნეკერი“, 1996, გვ. 32 ↑ Бэра закон | Большая российская энциклопедия. დაარქივებულია ორიგინალიდან — 2021-05-14. ციტირების თარიღი: 2021-05-14.
სეგუჯო იტალიანო

სეგუჯო იტალიანო (იტალ. Segugio italiano) — ძაღლის ჯიში, გამოყვანილი იტალიაში ანტიკურ ხანაში. დღევანდელი სეგუჯო ძალიან ჰგავს ძველეგვიპტურ ძაღლს, რომელიც გამოსახულია ეგვიპტელი ფარაონების პირამიდებზე. მასტიფთან ნათესაობამ კი ეს ძაღლი უფრო მძიმე გახადა. ამ ძაღლის გარეგნობა თავად მეტყველებს მის წარმოშობაზე — სეგუჯოს აქვს გრძელი ფეხები და მეძებრის დრუუნჩი. იტალიური რენესანსის ეპოქაში სეგუჯოს სილამაზემ დიდგვაროვნების ყურადღება მიიპყრო, მისი სახლში ყოფნა პრესტიჟულად ითვლებოდა. დღესდღეობით სეგუჯო ძალიან პოპულარულია იტალიაში როგორც მონადირე ძაღლი. მას აქვს არაჩვეულებრივი ყნოსვა და ნადირის სუნის აღებისას მხოლოდ მის დევნაზე ფიქრობს, ყურადღება არაფერზე ეფანტება. თუმცა ბლადჰაუნდისგან განსხვავებით სეგუჯო ცდილობს, დაეწიოს და მოკლას ნადირი. როგორც მონადირე და როგორც კომპანიონი ეს ძაღლი სულ უფრო მეტ პოპულარობას იძენს იტალიაში. მისი ბალნის ფერი შეიძლება იყოს ჟღალი და შავი-ჟღალით, ბალანს განსაკუთრებული მოვლა არ სჭირდება. სეგუჯო კარგად იტანს სიცხეს და ქალაქის პირობებში ცხოვრებას. სჭირდება დამატებითი ფიზიკური დატვირთვა, ადვილად იწვრთნება. სეგუჯო იტალიანო (ინგლისური) ვიკისაწყობში არის გვერდი თემაზე: სეგუჯო იტალიანო
არგო (2012 წლის ფილმი)

არგო (ინგლ. Argo) — ბენ აფლეკის 2012 წლის ოსკაროსანი მხატვრული ფილმი. დაფუძნებულია ცენტრალური სადაზვერვო სამმართველოს ოპერატიული მუშაკის, ტონი მენდესის წიგნზე. ის ასახავს 1979 წელს ირანში მომხდარ რეალურ ფაქტს: აშშ-ის საელჩოს ექვსი თანამშრომლის ირანიდან გაყვანის საიდუმლო სპეცოპერაციას. ყურადღება!  ქვემოთ მოყვანილია სიუჟეტის და/ან დასასრულის დეტალები. 1979 წლის 4 ნოემბერს ირანის რევოლუციის შემდეგ ადგილობრივებმა შტურმით აიღეს აშშ-ს საელჩოს შენობა და მძევლად აიყვანეს 52 ამერიკელი. საელჩოს ექვსი თანამშრომელი ახერხებს გაქცევას. ისინი კანადის ელჩის სახლში აფარებენ თავს. აშშ-ის ხელისუფლება ხვდება, რომ მათი პოვნა და დახვრეტა მხოლოდ დროის საქმეა. მათი საიდუმლოდ გაყვანა დაევალება ცენტრალური სადაზვერვო სამმართველოს ოპერატიული მუშაკს, ტონი მენდესს. მენდესი უსაფრთხო ევაკუაციის საკუთარ გეგმას შეიმუშავებს. გეგმის თანახმად ექვსმა გაქცეულმა ირანის ხელისუფლება უნდა დაარწმუნოს, რომ ისინი კინოში მოღვაწე პირები არიან და ირანში სათავგადასავლო ფანტასტიკურ ფილმ „არგოს“ იღებენ. ბენ აფლეკი - ტონი მენდესი ბრაიან კრენსტონი - ჯეკ ო'დონელი ალან არკინი - ლესტერ სიგელი ჯონ გუდმენი - ჯონ ჩემბერსი ვიქტორ გარბერი - კენ ტეილორი ტეიტ დონოვანი - რობერტ ანდერსი კლეა დიუვალი - კორა ლიჟეკი კრისტოფერ დენჰამი - მარკ ლიჟეკი სკუტ მაკნეირი - ჯოი სტეტფორდი კერი ბიშე - კეთი სტეტფორდი რორი კოკრეინი - ლი შატცი ოსკარი საუკეთესო ფილმი საუკეთესო ადაპტირებული სცენარი: კრის ტერიო საუკეთესო მონტაჟი: უილიამ გოლდენბერგი ოქროს გლობუსი საუკეთესო დრამა საუკეთესო რეჟისორი: ბენ აფლეკი BAFTA საუკეთესო ფილმი საუკეთესო რეჟისორი: ბენ აფლეკი სეზარი საუკეთესო უცხოური ფილმი ოფიციალური საიტი „არგო“ — კინოფილმების ინტერნეტ-მონაცემთა ბაზა (ინგლისური) „არგო“ — Allmovie-ზე „არგო“ — Rotten Tomatoes „არგო“ — Metacritic-ზე „არგო“ — Box Office Mojo-ზე
Brain Salad Surgery

Brain Salad Surgery — ინგლისური პროგრესული როკ-ჯგუფ Emerson, Lake & Palmer-ის მეოთხე სტუდიური ალბომი. გამოვიდა 1973 წელს. ეს იყო ჯგუფის საკუთარ ლეიბლზე Manticore Records გამოცემული პირველი ალბომი. მისი სიმღერების ტექსტების ავტორია გრეგ ლეიკი, პიტერ ზინფილდის თანამონაწილეობით. ალბომის გარეკანის ავტორია ჰ.რ. გიგერი. სხვადასხვა CD-ზე წარმოდგენილია „Karn Evil 9“-ის სრული ვერსია, ერთიანი სიმღერის სახით, შესაბამისად დისკზე ხუთი სიმღერაა. ↑ Allmusic Review ↑ Christgau, Robert. CG: Emerson, Lake & Palmer. RobertChristgau.com. ციტირების თარიღი: 29 აპრილი 2011. ↑ Layman, Will. Emerson, Lake, and Palmer: Brain Salad Surgery < PopMatters. Popmatters.com. ციტირების თარიღი: 19 დეკემბერი 2010. ↑ Fletcher, Gordon. (იანვარი 31, 1974) Brain Salad Surgery. Rolling Stone. დაარქივებულია ორიგინალიდან — 2006-05-09. ციტატა: „This LP only convinces me that EL&P really ought to record all their material in concert, for short of that I fear we're doomed to more albums like Brain Salad Surgery—another record that shows this fine band to mixed effect.“ ციტირების თარიღი: 2012-07-28. ↑ "Emerson, Lake & Palmer - Brain Salad Surgery" (გერმანულად). Austriancharts.at. Hung Medien. წაკითხვის თარიღი 21 იანვარი 2017. ↑ "RPM-ის საუკეთესო ალბომები: გამოცემა 4969a." RPM. კანადის ბიბლიოთეკა და არქივები. წაკითხვის თარიღი 21 იანვარი 2017. ↑ "Offiziellecharts.de – Emerson, Lake & Palmer – Brain Salad Surgery" (გერმანულად). GfK Entertainment Charts. წაკითხვის თარიღი 21 იანვარი 2017. ↑ "Emerson, Lake & Palmer – Brain Salad Surgery". Norwegiancharts.com. Hung Medien. წაკითხვის თარიღი 21 იანვარი 2017. ↑ "1974-01-05 საუკეთესო ბრიტანული ალბომების ოფიციალური არქივი | ოფიციალური ჩარტები". ბრიტანეთის ალბომების ჩარტი. ოფიციალური ჩარტების კომპანია. წაკითხვის თარიღი 21 იანვარი 2017. ↑ „Emerson, Lake & Palmer ალბომების და სიმღერების ისტორია ჩარტებში (Billboard 200)“. Billboard. წაკითხვის თარიღი 21 იანვარი 2017. ↑ British album certifications – Emerson, Lake & Palmer – Brain Salad Surgery. ბრიტანეთის ფონოგრამების მწარმოებლების ასოციაცია. შეიყვანეთ Brain Salad Surgery ველში Search. აირჩიეთ Title ველში Search by. შეიყვანეთ album ველში By Format. დააწკაპუნეთ ღილაკზე Go ↑ American album certifications – Lake Emerson & Palmer – Brain Salad Surgery. ამერიკის ხმისჩამწერი კომპანიების ასოციაცია. საჭიროების შემთხვევაში, უნდა აირჩიოთ Advanced, შემდეგ Format, შემდეგ Album, და ბოლოს - SEARCH
ბულტერიერი

ბულტერიერი (ინგლ. Bull Terrier) — ძაღლის ჯიში, გამოყვანილი დიდ ბრიტანეთში XIX საუკუნეში. ბულტერიერი შექმნა ჯეიმზ ჰინკსმა ქალაქ ბირმინგემიდან ბულდოგის და დღეს უკვე გადაშენებული თეთრი ინგლისური ტერიერის შეჯვარებით. ჰინკსის ჩანაფიქრით, ახალ ჯიშს წარმატება ელოდა ძაღლების ბრძოლებშიც და გამოფენებზეც, თვითონ ჰინკსი უპირატესობას თეთრ ბულტერიერებს ანიჭებდა, ისინი დღესაც ერთ-ერთი ყველაზე „მოდური“ შინაური კომპანიონები არიან. ჰინკასმა არ იცოდა, რომ თეთრბეწვიანი ძაღლების შერჩევის გამო ბულტერიერებს ახასიათებთ სიყრუისადმი, კანის ქრონიკული დაავადებებისადმი და გულის ავადმყოფობისადმი მიდრეკილება. „ფერად“ ბულტერიერებს ეს დაავადებები გაცილებით იშვიათად აღენიშნებათ, თუმცა თირკმლების მწვავე უკმარისობა შეიძლება ნებისმიერ ბულტერიერს განუვითარდეს. ბულტერიერი კეთილგანწყობილია ადამიანის მიმართ და ძაღლის სხვა ჯიშებთან შედარებით იშვიათად იკბინება. მაგრამ თუ ბულტერიერმა გადაწყვიტა, დაკბინოს მოწინააღმდეგე, მის კბილებს საშინელი დაზიანებების მიყენება შეუძლია — მსხვერპლისგან ძაღლის მოცილება ძალიან ძნელია. ბულტერიერის ბეწვის შეფერილობა შეიძლება იყოს თეთრი, მოყვითალო-მოყავისფრო, წითური, სამფერა (შავი, წითური, თეთრი), ვეფხვის შეფერილობის მსგავსი. თავის ქალის ნაწილი მდორედ უერთდება დრუნჩს და ოდნავ ამობურცულ პროფილს ქმნის. კბილები მსხვილია. მოკლე კუდი ჰორიზონტალურად უჭირავს. ბულტერიერი ადვილად ეგუება ქალაქის პირობებს, კარგი მოდარაჯეა. მისი ბეწვი განსაკუთრებულ მოვლას არ საჭიროებს. ბულტერიერის გაწვრთნა რთულია, შეიძლება წარმოიქმნას პრობლემები სხვა ძაღლებთან ურთიერთობისას. ბულტერიერი (ინგლისური) ვიკისაწყობში არის გვერდი თემაზე: ბულტერიერი
ოქროს გლობუსის 61-ე დაჯილდოება

ოქროს გლობუსის 61-ე დაჯილდოება გაიმართა 2004 წლის 25 იანვარს. მასში მონაწილეობა მიიღო 2003 წელს გამოსულმა კინო და ტელენამუშევრებმა. ოფიციალური საიტი დაარქივებული 2015-08-01 საიტზე Wayback Machine.
აუგუსტ კრისტიანი

აუგუსტ კრისტიან ფრიდრიხ ანჰალტ-კეთენელი (გერმ. August Christian Friedrich von Anhalt-Köthen) — ანჰალტ-კეთენის მთავარი, ხოლო შემდგომში ჰერცოგი ასკანიების დინასტიიდან. აუგუსტ კრისტიანი ანჰალტ-კეთენის მთავრის, კარლ გეორგ ლებრეხტის შვილი იყო. ის მსახურობდა პრუსიულ არმიაში გენერალ-მაიორის ჩინით, ხოლო 1803 წლის 15 მაისს მიიღო ფელდმარშალ-ლეიტენანტის წოდება ავსტრიის არმიაში. 1805 წლის 31 იანვარს ის გახდა შავი არწივის ორდენის რაინდი. 1793 წელს მთავარი აუგუსტ კრისტიანი დაქორწინდა ფრედერიკაზე (1777—1821), ჰერცოგ ფრიდრიხ ავგუსტ-ნასაუ-უზინგენისა და პრინცესა ლუიზა ვალდეკის ქალიშვილზე. უშვილო ქორწინება გაყრით დამთავრდა 1803 წელს. 1806 წლის 18 აპრილს მთავარმა აუგუსტ კრისტიანმა ოფიციალურად მიიღო ჰერცოგის ტიტული. მისი სიკვდილის შემდეგ ტიტული გადავიდა მის მცირეწლოვან ნათესავზე, ლუდვიგ აუგუსტზე, გარდაცვლილი ძმის, ლუდვიგის შვილზე. Hermann Wäschke: Anhaltische Geschichte. 3 Bde. Köthen: Schulze 1912-13.
დუნკერი

დუნკერი (ნორვ. Dunker) — ძაღლის ჯიში, გამოყვანილი ნორვეგიაში 1850-იან წლებში. ნორვეგიელმა სელექციონერმა, ვილჰელმ დუნკერმა, რუსული მეძებარი — არლეკინებისა (რომლებსაც ლაქების გენი ჰქონდათ) და სხვა მეძებრების შეჯვარების შედეგად მიიღო მშვიდი, კეთილი ძაღლი. მიუხედავად იმისა, რომ ნორვეგიის მოსახლეობა მცირერიცხოვანია, ამ ქვეყანაში შენარჩუნებულია მონადირეობის ტრადიციები და არსებობს მონადირე ძაღლების მრავალი ჯიშები. დუნკერი კლასიკური ძაღლია, რომელიც ნადირობისას მხედველობაზე მეტად ყნოსვას იყენებს. ეს ზრდილობიანი ძაღლია, ერთი შეხედვით კარგი აღნაგობის მქონე და მედიდურია, გამძლე და მომთმენია. მიუხედავად იმისა, რომ დუნკერებში ხშირია მენჯ-ბარძაყის სახსრის დისპლაზია, ყველა სხვა ასპექტში ეს ჯანმრთელი ძაღლია. დუნკერს აქვს აბრეშუმისებრი, გრძელი ყურები. მოკლე დაკუნთული მხრები. მუქ თვალებს მშვიდი გამოხედვა ახასიათებთ. სწორი ბალანი მაგარ კანს ფარავს. დუნკერი ადვილად ეგუება ქალაქის პირობებში ცხოვრებას და სიცივეს. სჭირდება დამატებითი ფიზიკური დატვირთვა. ბალანს განსაკუთრებული მოვლა არ სჭირდება. დუნკერი (ინგლისური) ვიკისაწყობში არის გვერდი თემაზე: დუნკერი
რბოლა (2013 წლის ფილმი)

რბოლა (ინგლ. Rush) — 2013 წლის ბრიტანულ-გერმანული მხატვრული ფილმი ფორმულა 1-ს ავტომრბოლელების ნიკი ლაუდასა და ჯეიმზ ჰანტის შესახებ. ფილმი ასახავს მათ საჩემპიონო დაპირისპირებას 1976 წელს. ყურადღება!  ქვემოთ მოყვანილია სიუჟეტის და/ან დასასრულის დეტალები. 1976 წელს ფორმულა 1-ის რბოლებში ერთმანეთს ორი მრბოლელი, ინგლისელი პლეიბოი, ქალების მუსუსი ჯეიმზ ჰანტი და დისციპლინირებული პერფექციონისტი ავსტრიელი ნიკი ლაუდა დაუპირისპირდა. მათი დაპირისპირება ფიზიკურ და ფსიქოლოგიურ ამტანობას მოითხოვს. ლაუდა ტრასაზე არ გადის, თუ დაშავების რისკი 20%-ზე მეტია, მაგრამ ჰანტთან დაძაბული ორთაბრძოლა აიძულებს გადახედოს საკუთარ შეხედულებებს. ოფიციალური საიტი რბოლა Facebook-ზე „რბოლა“ — კინოფილმების ინტერნეტ-მონაცემთა ბაზა (ინგლისური) „რბოლა“ — Rotten Tomatoes „რბოლა“ — Metacritic-ზე